НАСТАВНО-НАУЧНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

**Извештај о избору др Андрее Бербер у звање научни сарадник**

Одлуком Наставно-научног већа Филозофског факултета на седници одржаној 26.12.2019. године, изабрани смо у Комисију за припрему извештаја о избору кандидата др Андрее Бербер у звање научног сарадника на Одељењу за филозофију. Имамо част да поднесемо следећи извештај.

**Биографија кандидата**

Андреа Бербер je рођена 11. децембра 1988. године у Задру. Основне студије уписала је на Филозофском факултету у Београду на смеру филозофија 2007. године. Дипломирала је 2012. године са темом ,,Решење Фрегеове загонетке” код проф. др Војислава Божичковића. Током основних студија остварила је просечну оцену 9.79. Студије другог степена завршила је 2013. на Филозофском факултету у Београду са мастер тезом ,,Етички изазови радикалног продужења животног века” код доц. др Еве Камерер. За време мастер студија примала је стипендију Фонда за младе таленте Министарства омладине и спорта Републике Србије. Током мастер студија остварила је просечну оцену 10. Докторске студије на истом факултету уписала је 2013. године. Просечна оцена на докторским студијама је 10. Докторирала је 2019. године са докторском тезом „Објашњење у биологији: синтетичка теорија еволуције и еволуциона биологија развића“, ментор доц. др Ева Камерер.

Као стипендиста Министарства просвете, науке и технолошког развоја од 2014. године ангажована је на пројекту “Динамички системи у природи и друштву: филозофски и емпиријски аспекти” чији руководилац је проф. др Живан Лазовић. Такође, у својству стипендисте Министраства, у периоду од 2014. до 2017., била је ангажована као сарадник у настави на следећим предметима на Одељењу за филозофију Филозофског факултета у Београду: Увод у филозофију науке, Филозофија наука 1, Филозофија наука 2, Наука и рационалност. У децембру 2016. године изабрана је у звање истраживача сарадника на Институту за филозофију Филозофског факултета у Београду, где је од 2018. године и запослена. Током 2015. била је у организационом одбору међународне постдипломске конференције *Second Belgrade Graduate Conference in Analytic Philosophy and Logic.* Један је од покретача *Београдског семинара за аналитичку филозофију и логику*. Такође, део је локалног организационог одбора конференције коју *The East European Network for Philosophy of Science (EENPS)* организује у сарадњи са Одељењем за филозофију Филозофског факултат у Београду која ће се одржати у јуну 2020. године.

**Анализа научних резултата**:

У раду ,,**Значај еволуционог објашњења алтруизма за разумевање морала**” (*Theoria,* 2015, Vol.58, br. 2, str. 73–84.) Андреа Бербер се бави питањем у којој мери увиди о еволуцији алтруистичког понашања и сарадње које доноси еволуциона биологија могу да буду корисни у разумевању и објашњењу моралног понашања код људи. Андреа даје одличан преглед и исцрпну анализу математичких модела за еволуцију алтриузма (Хамилтонов модел селекције у сродничком кругу, Триверсов модел реципрочног алтруизма) и емпиријских истраживања која се тичу друштвеног живота примата. Аргументује да модели еволуције алтруизма и студије о друштвеном животу примата могу да буду корисни када је у питању разумевања еволуције друштвеног понашања уопште, али да су веома ограничени у погледу објашњења еволуције моралности. Ова ограниченост потиче од немогућности да објасне настанак кључне компоненте моралног понашања, а то је способност да се нормативно управља сопственим понашањем.

Рад „**Либетови експерименти и проблем слободне воље**“ ” (*Theoria*, 2016, Vol. 62, br. 4, str. 23–29.) бави се питањем да ли експерименти неуролога Бенџамина Либета помажу да се реши филозофски проблем слободне воље, односно да ли неуролошка истраживања која је Либет спровео могу да буду од помоћи да се утврди да ли слободна воља постоји. После објашњења и представљања Либетове експерименталне парадигме, анализом методологије и кључних појмова Андреа Бербер указује на значајне мањкавости ове парадигме, попут немогућности да реши проблем интерпретације потенцијала спремности, који је њен кључни појма. На основу анализа непремостивих мањкавости Либетове парадигме, Андреа аргументује да ова експериментална парадигма, иако може да заобиђе већину приговора који су јој упућени, оставља проблем слободне воље пректично нетакнутим. У закључном делу истраживања Андреа нуду значајне сугестије како да се споменута експериментална парадигма унапреди у циљу конструсања будућих неуролошких експеримената.

Интердисциплинарно истраживање „**Optimal research team composition: data envelopment analysis of Fermilab experiments**“ (*Scientometrics*, Vol. 108, Issue 1, 2016, pp. 83-111), које је Андреа Бербер спровела са сарадницима бави се питањем у којој мери ефикасност експеримената у физици високих енергија зависи од броја и величине тимова који изводе експеримент, као и од времена трајања експеримента. Ово питање представља врло актуелну тему у савременој социјалној епистемологији науке, а истраживачки тим, чији је Андреа била део, осмислио је иновативни приступ у покушају да на њега одговори. Примењена је метода линеарног програмирања позната под називом ДЕА (*data envelopment analysis*) на серију експеримената из Фермилаба, једне од највећих лабораторија за физику високих енергија у свету. Ово истраживање представља једну од првих примена ДЕА методе у области филозофије науке и социјалне епистемологије науке. Резултати до којих је истраживачки тим, чији је Андреа Бербер део, дошао иду у прилог тези да су мањи експерименти ефкаснији и да постоји нелинеарна веза између величине тима и његове ефикасности.

У коауторском истраживању „**Contemporary Challenges in Moral and Legal Treatment of Animals**“ (*Belgrade Philosophical Annual* 29, 2016, pp. 143-155) Андреа Бербер се са коатурком бави питањем конзистентности тренутне правне праксе и етичке теорије у третману животиња кроз анализу позитивног законодавства три државе (Републике Србије, Савезене Републике Немачке и Уједињеног Краљевства). Ауторке долазе до закључка да законодавства ове три државе користи три различита етичка теоријска оквира у оправдању правних норми које су присутне у позитивном законодавству (деонтолошки, утилитаристички и холистички), а да су та три теоријска оквира међусобно искључива. Овакву ситуацију објашњава се као последица антропонцентричне арбитрарности у примени моралних критеријума када је у питању третман животиња у свакодневном искуству, што се прелива и на правну праксу. Истраживање сугерише да оваква врста антропоцентризма у позитивном праву мора или да се оправда или да се привазиђе. Оба потенцијална решења подразумевају темељну филозофску анализу правне праксе за коју су у овом истраживању потављени методолошки и појмовни темљи. Рад показује да постоји простор за плодоносну сарадњом између филозофске анализе и позитивног законодавства и даје сугестије како овакав приступ може да се примени и на друга питања која ће постати изазов у будућности, попут питања о моралној релевантности и правном третману вештачке интелигенције.

У раду „**О моралном статусу животиња**” (*Међународнa филозофскa школе Felix Romuliana Зборник излагања 2007-2015* , приредили Јован Бабић и Слободан Дивјак, Зајечар 2015. стр. 479-485.) Андреа Бербер са коауторком разматра три главна приступа која су релевантна за приписивање моралног статуса животињама: покрет за доробит животиња, покрет за права животиња и еколошки покрет. Ауторке анализирају које критеријуме за приписивање интинсичне вредности користе ови покрети и које разлике у прескрипцијама у погледу третмана животиња из њих произлазе. Оне разматрају позитивно законодавство три државе Србије, Немачке и Енглеске у циљу утврђивања који од неведених приступа и у којој мери је заступљен у позитивним законима ових земаља. Ауторке долазе до закључка да је у наведеним законима најзаступљенији притуп покрета за добробит животиња уз незнатне утицаје еколошког покрета и покрета за права животиња. У тексту се разматра и позиција Елизабет Андерсон, прама којој морална релавантност животиња зависи од припадности људском друштву. Ауторке указују на то да позиција Андерсонове, иако може да објасни разлике у третману дивљих и домаћих животиња, не може да објасни разлике које постоје у третману различитих категорија животиња које су инкорпорисане у људско друштво.

**Докторска дисертација**

У својој докторској дисертацији под насловом „Објашњење у биологији: синтетичка теорија еволуције и еволуциона биологија развића“ Андреа Бербер бави се односом два истраживачка програма у савременој еволуционој биологији. Да би расветлила однос синтетичке теорије еволуције и еволуционе биологије развића, она детаљно анализира појмовне и експланаторне разлике између њих. Њена анализа показује да постоје значајне разлике у експланаторној перспективи којe се огледају у томе што је синтетичка теорије махом геноцентрична, док је еволуциона биологија развића усмерена на фенотип, односно на сам организам, а не искључиво на његове гене. У синтетичкој теорији не разматра се организам као такав, већ појединачни гени чији је он носилац, а популација организама посматра се као скуп гена, а не као скуп организама. Ауторка настоји да покаже да је синтетичка теорија еволуције претрпела две врсте сужења у светлу настанка еволуционе биологије развића: релативно и реално. Њен закључак је да еволуциона биологија развића проширује експланаторни домен еволуционе теорије у целини и да доноси нова експланаторна средства за разумевање еволуционих промена.

**Квантификација радова:**

***Радови у истакнутом међународном часопису (М22)***

Slobodan Perović, Sandro Radovanović, Vlasta Sikimić and **Andrea Berber**, „Optimal Research Team Composition: Data Envelopment Analysis of Fermilab Experiments“, *Scientometrics*, Vol. 108, Issue 1, (2016), pp. 83-111. (часопис је на SCI листи, текст има више од 10 хетероцитата))

***Радови у националном часопису међународног значаја (М24)***

Андреа Бербер, ,,Значај еволуционог објашњења алтруизма за разумевање морала”, *Theoria* 2015, Vol.58, br. 2, str. 73–84., DOI: 10.2298/THEO1502073B

Андреа Бербер, „Либетови експерименти и проблем слободне воље“, *Theoria* 2016, Vol. 62, br. 4, str. 23–29., DOI: 10.2298/THEO1604023B

Vlasta Sikimić, **Andrea Berber**, „Contemporary Challenges in Moral and Legal Treatment of Animals“, *Belgrade Philosophical Annual* 29, (2016), pp. 143-155., UDK 179.3 340.134:[502.211:592/599

***Саопштења са међународног скупа штампанa у целини (М33)***

**Андреа Бербер**, Власта Сикимић, „О моралном статусу животиња”, у: *Међународнa филозофскa школе Felix Romuliana Зборник излагања 2007-2015* , приредили Јован Бабић и Слободан Дивјак, Зајечар 2015. стр. 479-485., ISBN 978-86-88123-52-5

**Закључак**

У својим радовима Андреа Бербер се бави низом релевантних и актуелних филозофских питања која су третирана на аналитичан и продубљен начин. То се најбоље манифестује у докторској дисетрацији др Андрее Бербер која представља прву систематичну студију на нашем језику о променама које су се догодиле у једном значајном делу савремене науке, у еволуционој биологији. Докторска дисертације Андрее Бербер даје значајан допинос у изградњи теоријског оквира дебате о односу синтетичке теорије еволуције и еволуционе биологије развића. Дебата о којој је реч представља једно од горућих питања у савременој еволуционој биологији, а филозофска анализа ове проблематике је још увек у повоју. Андреа Бербер аргументује да је најпогоднији теоријски оквир за третирање дебате да се однос два истраживачка програма сагледа кроз однос њихових експланаторних домена који се може докучити анализом типова објашњења који се у њима могу пронаћи и њиховог узајамног односа. Полазећи од овако артикулисаног теоријског оквира, Андреа Бербер детаљно размара све позиције које су релевантне за проблем којим се бави. Убедљиво и аргумемнтовано развија и брани сопствену тезу о специфично односу два истраживачка програма у савременој еволуционој биологији. Ову тезу поткрепљује размарањем опсежног скупа емпиријских и експерименталних података из домена еволуционе биологије. Висок ниво аналитичности и систематичности који проналазимо у докторском истраживању Андрее Бербер, као и у њеним осталим радовима, сведоче о њеној филозофској зрелости и способности да филозофске проблеме сагледа на јединствен начин. Број публикованих радова, њихов садржај, као и докторско истраживање Андрее Бербер, показују несумњиву посвећеност филозофском истраживању и научном раду, те комисија предлаже да се др Андреа Бербер изабере у звање НАУЧНИ САРАДНИК.

У Београду, 17.01.2020.

Чланови комисије:

Доц. др Ева Камерер,

Одељење за филозофију

Филозофски факултет у Београду

Проф. др Слободан Перовић,

Одељење за филозофију

Филозофски факултет у Београду

Доц. др Уна Поповић,

Одсек за филозофију

Филозофски факултет у Новом Саду